MEGÁLLAPODÁS

az Európai Unió és a Moldovai Köztársaság között a mezőgazdasági termékek és élelmiszerek földrajzi árujelzőinek oltalmáról

A MOLDOVAI KÖZTÁRSASÁG KORMÁNYA,

egyrészről,

valamint

AZ EURÓPAI UNIÓ,

másrészről,

a továbbiakban: a szerződő felek,

SZEM ELŐTT TARTVA a közöttük létrejött partnerségi és együttműködési megállapodásban és az ahhoz kapcsolódó cselekvési tervben foglalt azon célkitűzést, hogy a Moldovai Köztársaság az EU-ban érvényesülőhöz hasonló szinten biztosítsa a szellemitulajdon-jogok oltalmát, és ezen belül hatékony eszközökkel rendelkezzen az ilyen jogok érvényesítéséhez,

SZEM ELŐTT TARTVA a közöttük létrejött társulási megállapodásban és különösen a későbbiekben esetlegesen létrehozandó, mélyreható és átfogó szabadkereskedelmi térségre vonatkozó rendelkezésekben foglalt azon célkitűzést, hogy a Moldovai Köztársaság az EU-ban érvényesülőhöz hasonló szinten biztosítsa a szellemitulajdon-jogok oltalmát, és ezen belül hatékony eszközökkel rendelkezzen az ilyen jogok érvényesítéséhez,

FIGYELEMBE VÉVE, hogy a szerződő felek megállapodnak a szellemitulajdon-jogok kereskedelmi vonatkozásairól szóló megállapodás (TRIPS) 22. cikkének (1) bekezdésében foglaltak szerinti földrajzi árujelzők harmonikus fejlődésének elősegítéséről és a szerződő felek területéről származó mezőgazdasági termékek és élelmiszerek kereskedelmének élénkítéséről,

ELHATÁROZTÁK, HOGY MEGKÖTIK EZT A MEGÁLLAPODÁST:

1. cikk

Hatály

(1) Ez a megállapodás a szerződő felek területéről származó földrajzi árujelzők elismerésére és oltalmára vonatkozik.

(2) Az egyik szerződő fél által oltalom alá helyezett földrajzi árujelzőt a másik szerződő fél részéről abban az esetben illeti meg oltalom, ha a földrajzi árujelző olyan termékekre vonatkozik, amelyek a másik szerződő fél 2. cikkben említett jogszabályainak hatálya alá tartoznak.

(3) „Földrajzi árujelző” a WTO-TRIPS-megállapodás 22. cikkének (1) bekezdésében foglalt meghatározásnak megfelelő jelzés, ideértve az „eredetmegjelöléseket” is.

2. cikk

Bevett földrajzi árujelzők

(1) Az Európai Unió megvizsgálta a Moldovai Köztársaságnak a földrajzi árujelzők oltalmára vonatkozó, az I. melléklet A. részében szereplő jogszabályát, és arra a következtetésre jutott, hogy az megfelel az I. melléklet C. részében szereplő elemeknek.

(2) A Moldovai Köztársaság kormánya megvizsgálta a földrajzi árujelzők oltalmára vonatkozó, az I. melléklet B. részében felsorolt európai uniós jogszabályokat, és arra a következtetésre jutott, hogy azok megfelelnek az I. melléklet C. részében szereplő elemeknek.

(3) A Moldovai Köztársaság kormánya – miután lefolytatta a II. mellékletben meghatározott kritériumok szerinti kifogásolási eljárást, és megvizsgálta az Európai Unióban az e cikk (2) bekezdésében említett jogszabályok alapján bejegyzésre került, a III. mellékletben felsorolt európai uniós földrajzi árujelzőket, valamint a IV. mellékletben meghatározott, borokat, ízesített borokat és szeszes italokat jelölő földrajzi árujelzőket – az ebben a megállapodásban meghatározott szinten oltalmat biztosít e földrajzi árujelzőknek.

(4) Az Európai Unió – miután lefolytatta a II. mellékletben meghatározott kritériumok szerinti kifogásolási eljárást, és megvizsgálta a Moldovai Köztársaságban az e cikk (1) bekezdésében említett jogszabály alapján bejegyzésre került, a III. mellékletben felsorolt, mezőgazdasági termékeket és élelmiszereket jelölő moldovai földrajzi árujelzőket, valamint a IV. mellékletben meghatározott, borokat, ízesített borokat és szeszes italokat jelölő moldovai földrajzi árujelzőket – az ebben a megállapodásban meghatározott szinten oltalmat biztosít e földrajzi árujelzőknek.

3. cikk

Újabb földrajzi árujelzők felvétele

(1) A szerződő felek megállapodnak abban, hogy a kifogásolási eljárást és a földrajzi árujelzőknek a 2. cikk (3) és (4) bekezdése szerinti, mindkét fél kölcsönös megelégedésére történő vizsgálatát követően lehetőség van arra, hogy a 11. cikk (3) bekezdésében foglalt eljárás szerint újabb földrajzi árujelzőkkel bővüljön az oltalom alatt álló földrajzi árujelzőket tartalmazó III. és IV. melléklet.

(2) A szerződő felek nem kérhetik egy elnevezés földrajzi árujelzőként történő oltalmazását, ha az valamely növény- vagy állatfajta – ezen belül borszőlőfajta – nevével ütközik, és ezáltal alkalmas arra, hogy a termék tényleges származása tekintetében megtévessze a fogyasztókat.

4. cikk

A földrajzi árujelzők oltalmának terjedelme

(1) A III. és a IV. mellékletben felsorolt, valamint a 3. cikk (1) bekezdése szerint felvett újabb földrajzi árujelzők a következőkkel szemben élveznek oltalmat:

(2) Amennyiben bizonyos földrajzi árujelzők teljesen vagy részben azonos alakúak, mindegyik árujelző számára oltalmat kell biztosítani, feltéve, hogy jóhiszeműen használták őket, megfelelően tekintetbe véve a helyi és hagyományos használatot, valamint az összetévesztés kockázatát. A szellemitulajdon-jogok kereskedelmi vonatkozásairól szóló megállapodás (TRIPS) 23. cikkének sérelme nélkül, a szerződő felek közösen meghatározzák azokat a gyakorlati alkalmazási feltételeket, amelyek alapján az azonos alakú földrajzi árujelzőket megkülönböztetik egymástól, számításba véve annak szükségességét, hogy biztosítsák az érintett termelőkkel szembeni egyenlő bánásmódot és azt, hogy ne kerüljön sor a fogyasztók megtévesztésére. Az olyan azonos alakú elnevezés, amely a fogyasztókat megtévesztve azt a gondolatot ébreszti, hogy a termék egy másik területről származik, még akkor sem jegyezhető be, ha az adott termék származása szerinti terület, régió vagy helység vonatkozásában az elnevezés pontos.

(3) Amennyiben az egyik szerződő fél egy harmadik országgal folyó tárgyalások összefüggésében az érintett harmadik ország valamely földrajzi árujelzőjének oltalom alá helyezését javasolja, és az elnevezés a másik szerződő fél valamely földrajzi árujelzőjével azonos alakú (homonim), az utóbbi fél véleményét ki kell kérni, és lehetőséget kell biztosítani számára, hogy észrevételt tehessen, mielőtt az elnevezés oltalom alá kerül.

(4) E megállapodásban semmi sem kötelezi egyik szerződő felet sem arra, hogy oltalomban részesítse a másik szerződő fél olyan földrajzi árujelzőjét, amely a származási országban nem áll oltalom alatt, illetve amelynek oltalma megszűnik az említett országban. A szerződő felek értesítik egymást azon földrajzi árujelzőről, amely a származási országban többé nem élvez oltalmat.

(5) E megállapodás rendelkezései semmiképpen nem sértik egy személy azon jogát, hogy nevét vagy üzleti jogelődje nevét kereskedelmi tevékenysége során használja, kivéve, ha az ilyen név használata alkalmas a fogyasztók megtévesztésére.

5. cikk

A földrajzi árujelzők használatának joga

(1) A megállapodás alapján oltalomban részesülő elnevezéseket bármely olyan gazdasági szereplő használhatja, amely az adott termékleírásnak megfelelő mezőgazdasági terméket, élelmiszert, bort, ízesített bort vagy szeszes italt forgalmaz, állít elő, dolgoz fel vagy készít elő.

(2) Amennyiben egy földrajzi árujelző e megállapodás alapján oltalom alatt áll, annak használatát sem felhasználói regisztrációs, sem más díjakhoz nem lehet kötni.

6. cikk

Az oltalomhoz kapcsolódó intézkedések végrehajtása

Az oltalom alatt álló földrajzi árujelzők jogellenes használatának megelőzése, illetve megszüntetése érdekében a szerződő felek a 2–7. cikkben előírt oltalomhoz kapcsolódó intézkedéseket közigazgatósági hatóságaik megfelelő adminisztratív vagy bírósági eljárásai, többek között (az exportra és az importra vonatkozó) vámintézkedések útján hajtják végre. Érdekelt felek kérésére szintén végre kell hajtani oltalomhoz kapcsolódó intézkedéseket.

7. cikk

Különös rendelkezés

A Moldovai Köztársaságnak – azon korábbi kötelezettségvállalásának sérelme nélkül, hogy a földrajzi árujelzők oltalmára és az oltalomhoz kapcsolódó intézkedések végrehajtására vonatkozó nemzetközi megállapodások, köztük az eredetmegjelölések oltalmára és nemzetközi lajstromozására vonatkozó lisszaboni megállapodás értelmében oltalmat biztosít az EU földrajzi árujelzőinek, továbbá e megállapodás 6. cikkével összhangban – e megállapodás hatálybalépésétől számított ötéves átmeneti időszak áll a rendelkezésére arra, hogy megvalósítsa az oltalom alatt álló földrajzi árujelzők jogszerűtlen használata elleni fellépéshez szükséges kiegészítő fellépéseket és különösen a vámhivataloknál foganatosítandó intézkedéseket.

8. cikk

Kapcsolat a védjegyekkel

(1) A szerződő felek hivatalból vagy a két fél jogszabályainak megfelelően benyújtott kérésre megtagadják vagy érvénytelenítik az olyan védjegy lajstromozását, amely tekintetében a 4. cikk (1) bekezdésében említett bármely eset fennáll hasonló termékekhez kapcsolódó, oltalom alatt álló földrajzi árujelző vonatkozásában, feltéve, hogy a védjegy lajstromozására irányuló kérelmet a földrajzi árujelzőnek az érintett területen történő oltalmára irányuló kérelem benyújtása után nyújtották be.

(2) A 2. cikkben említett földrajzi árujelzők vonatkozásában az oltalom kérelmezésének időpontja e megállapodás hatálybalépésének időpontja.

(3) A 3. cikkben említett földrajzi árujelzők vonatkozásában az oltalom kérelmezésének időpontja a másik félhez intézett, a földrajzi árujelző oltalom alá helyezésére irányuló kérvény továbbításának időpontja.

(4) A 3. cikkben említett földrajzi árujelzők vonatkozásában a szerződő felek nem kötelesek olyan földrajzi árujelzők számára oltalmat biztosítani, amelyek esetében az oltalom egy híres, jól ismert védjegy fényében megtévesztheti a fogyasztókat a termék tényleges származása tekintetében.

(5) A (4) bekezdés sérelme nélkül a szerződő felek oltalmat biztosítanak olyan földrajzi árujelzők számára is, amelyek esetében már létezik korábbi védjegy. Korábbi védjegynek az olyan védjegy minősül, amelynek használata megfelel a 4. cikk (1) bekezdésében említett esetek egyikének, és amelyet a földrajzi árujelző oltalma iránt ezen megállapodás alapján a másik szerződő félhez továbbított kérelem benyújtásának időpontját megelőzően kérelmeztek, lajstromoztak, illetve amely – amennyiben erre az érintett jogszabályok lehetőséget biztosítanak – az említett időpontig használat révén meghonosodott a szerződő felek egyikének területén. Az ilyen védjegyeket továbbra is lehet használni és az oltalom megújítható a földrajzi árujelzők oltalmának sérelme nélkül, amennyiben a szerződő felek védjegyekre vonatkozó szabályozása alapján nem indokolt a védjegy érvénytelenítése vagy visszavonása.

9. cikk

Általános szabályok

(1) E megállapodás nem sérti a szerződő feleknek a Kereskedelmi Világszervezet létrehozásáról szóló, 1994. április 15-én kelt marrakechi egyezményből fakadó jogait és kötelezettségeit.

(2) A 7. cikkben foglaltak ellenére a 2. és a 3. cikkben említett bármely termék behozatala, kivitele és forgalmazása az importáló szerződő fél területén alkalmazandó jogszabályi és közigazgatási rendelkezéseknek megfelelően történik.

(3) Minden, a bejegyzett elnevezésekhez kapcsolódó termékleírásokkal összefüggő ügyet a 11. cikk alapján létrehozott vegyes bizottság kezel.

(4) A megállapodás értelmében oltalom alatt álló földrajzi árujelzőket csak a termék származási helye szerint illetékes szerződő fél törölheti.

(5) Az ebben a megállapodásban említett termékleírás – és annak minden jóváhagyott módosítása – alatt a termék származási helye szerint illetékes szerződő fél által jóváhagyott termékleírás értendő.

10. cikk

Együttműködés és átláthatóság

(1) A szerződő felek közvetlenül vagy a 11. cikk alapján létrehozott vegyes bizottságon keresztül kapcsolatot tartanak minden, a megállapodás végrehajtásához kapcsolódó ügyben, különös tekintettel az egyik szerződő fél által a másik szerződő féltől kért, a termékleírásra, annak módosítására, valamint az ellenőrző intézkedések ügyében megbízott kapcsolattartókra vonatkozó információkra.

(2) Mindkét szerződő fél közzéteheti a másik fél e megállapodás alapján oltalmat élvező földrajzi árujelzőihez kapcsolódó termékleírásokat vagy azok összefoglalóját, valamint az árujelzőhöz kapcsolódó ellenőrző intézkedések ügyében megbízott kapcsolattartók adatait.

11. cikk

Vegyes bizottság

(1) A két fél megállapodik egy, az Európai Unió és a Moldovai Köztársaság képviselőiből álló vegyes bizottság felállításában, amelynek célja az e megállapodással kapcsolatos fejlemények nyomon követése és a felek között a földrajzi árujelzőkhöz kötődő együttműködés és párbeszéd elmélyítése.

(2) A vegyes bizottság határozatait konszenzussal fogadja el. A bizottság meghatározza saját eljárási szabályzatát. A bizottság évente legalább egyszer ülésezik, a felek egyikének kérésére, az Európai Unióban és a Moldovai Köztársaságban felváltva; az üléseket a kérés időpontjától számított legfeljebb 90 napon belül, a szerződő felek által közösen meghatározott időpontban, helyen és módon (ideértve a videokonferenciát is) kell megtartani.

(3) A vegyes bizottság gondoskodik továbbá e megállapodás megfelelő módon történő alkalmazásáról, és megvizsgálhat bármely, a megállapodás végrehajtásával és érvényesülésével kapcsolatos kérdést. Feladatkörébe tartoznak különösen az alábbiak:

12. cikk

Területi hatály

Ezt a megállapodást egyrészről azokon a területeken kell alkalmazni, ahol az Európai Unióról szóló szerződést alkalmazzák, az abban a szerződésben meghatározott feltételek szerint, másrészről a Moldovai Köztársaság területén.

13. cikk

Hiteles nyelvek

(1) E megállapodás két-két példányban, a felek hivatalos nyelvein készült.

(2) Értelmezési ellentmondás esetében az angol nyelvű szöveg az irányadó.

14. cikk

Záró rendelkezések

(1) Ez a megállapodás az attól a naptól számított második hónap első napján lép hatályba, amikor a szerződő felek írásban értesítik egymást arról, hogy a megállapodás hatálybalépéséhez szükséges eljárások lezárultak.

(2) Ezt a megállapodást a szerződő felek bármelyike felmondhatja a másik szerződő félnek küldött írásbeli értesítéssel, egyéves felmondási idővel.

Съставено в Брюксел на двадесет и шести юни две хиляди и дванадесета година.

Hecho en Bruselas, el veintiseis de junio de dos mil doce.

V Bruselu dne dvacátého šestého června dva tisíce dvanáct.

Udfærdiget i Bruxelles den seksogtyvende juni to tusind og tolv.

Geschehen zu Brüssel am sechsundzwanzigsten Juni zweitausendzwölf.

Kahe tuhande kaheteistkümnenda aasta juunikuu kahekümne kuuendal päeval Brüsselis.

Έγινε στις Βρυξέλλες, στις είκοσι έξι Ιουνίου δύο χιλιάδες δώδεκα.

Done at Brussels on the twenty-sixth day of June in the year two thousand and twelve.

Fait à Bruxelles, le vingt-six juin deux mille douze.

Fatto a Bruxelles, addì ventisei giugno duemiladodici.

Briselē, divi tūkstoši divpadsmitā gada divdesmit sestajā jūnijā.

Priimta du tūkstančiai dvyliktų metų birželio dvidešimt šeštą dieną Briuselyje.

Kelt Brüsszelben, a kétezer-tizenkettedik év június havának huszonhatodik napján.

Magħmul fi Brussell, fis-sitta u għoxrin jum ta’ Ġunju tas-sena elfejn u tnax.

Gedaan te Brussel, de zesentwintigste juni tweeduizend twaalf.

Sporządzono w Brukseli dnia dwudziestego szóstego czerwca roku dwa tysiące dwunastego.

Feito em Bruxelas, em vinte e seis de junho de dois mil e doze.

Întocmit la Bruxelles la douăzeci și șase iunie două mii doisprezece.

V Bruseli dvadsiateho šiesteho júna dvetisícdvanásť.

V Bruslju, dne šestindvajsetega junija leta dva tisoč dvanajst.

Tehty Brysselissä kahdentenakymmenentenäkuudentena päivänä kesäkuuta vuonna kaksituhattakaksitoista.

Som skedde i Bryssel den tjugosjätte juni tjugohundratolv.

Întocmit la Bruxelles la douăzeci și șase iunie două mii doisprezece.

За Европейския съюз Por la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen Pentru Uniunea Europeană